“ไพบูลย์” ยื่น กกต. ขอพรรค“ไทยรักษาชาติ”ระงับเสนอพระนาม “ทูลกระหม่อมฯ” จากแคนดิเดตนายกฯ
“ไพบูลย์” ยื่น กกต. ขอพรรค“ไทยรักษาชาติ”ระงับเสนอพระนาม “ทูลกระหม่อมฯ” จากแคนดิเดตนายกฯ
8 ก.พ. 2562

สืบเนื่องจากกรณีที่ พรรคไทยรักษาชาติ ได้ยื่นบัญชีรายชื่อต่อคณะกรรมการการเลือกตั้ง (กกต.) โดยมีการเสนอชื่อทูลกระหม่อมหญิงอุบลรัตน์ และได้ยื่นให้สื่อมวลชนได้ถ่ายภาพ ซึ่งเป็นภาพของทูลกระหม่อมหญิงอุบลรัตนราชกัญญา สิริวัฒนาพรรณวดี
โดย นายวิษณุ เครืองาม รองนายกรัฐมนตรี ปฏิเสธทุกคำถามจากสื่อมวลชน ภายหลังจากพรรคไทยรักษาชาติ(ทษช.) เสนอชื่อ ทูลกระหม่อมหญิงอุบลรัตนฯ เป็นนายกรัฐมนตรีในบัญชีรายชื่อของพรรค
ล่าสุด ในทวิตเตอร์ และ Facebook ส่วนตัว ของนางสาวฐปนีย์ เอียดศรีชัย ผู้ประกาศข่าวภาคสนามรายการข่าว 3 มิติ ทางไทยทีวีสีช่อง 3 ‏ ได้เปิดเผยว่า ในช่วงบ่ายวันนี้ นายไพบูลย์ นิติตะวัน หัวหน้าพรรคประชาชนปฏิรูป จะแถลงข่าวขอให้ กกต.สั่งให้พรรคไทยรักษาชาติ ระงับการเสนอพระนาม ทูลกระหม่อมหญิงอุบลรัตน์ฯในบัญชีชื่อนายกรัฐมนตรี ระบุเข้าข่ายขัดระเบียบ กกต.ว่าด้วยการหาเสียงเลือกตั้ง
อนึ่งหนึ่งนายไพบูลย์ นิติตะวัน ปัจจุบันเป็นหัวหน้าพรรคประชาชนปฏิรูป ในอดีตเคยเป็นสมาชิกวุฒิสภา, อดีตสมาชิกสภาปฏิรูปแห่งชาติ, กรรมาธิการยกร่างรัฐธรรมนูญ พ.ศ. 2558, ประธานคณะกรรมการปฏิรูปแนวทางและมาตรการปกป้องพิทักษ์กิจการพระพุทธศาสนาสภาปฏิรูปแห่งชาติ และเป็นอดีตนายกสมาคมแห่งสถาบันพระปกเกล้า และอดีตประธานมูลนิธิอีพีเอธรรมศาสตร์ มหาวิทยาลัยธรรมศาสตร์
สำหรับบทบาททางการเมือง เมื่อเดือนมีนาคม 2557 นายไพบูลย์ นิติตะวัน เป็นผู้ยื่นคำร้องฟ้องยิ่งลักษณ์ ชินวัตร อดีตนายกรัฐมนตรี ในคดีการโยกย้ายถวิล เปลี่ยนศรี ส่งผลให้วันที่ 7 พฤษภาคม 2557 ศาลรัฐธรรมนูญพิจารณาคำร้องของ ไพบูลย์ นิติตะวัน สมาชิกวุฒิสภาและมีคำวินิจฉัยว่านางสาวยิ่งลักษณ์ ชินวัตร นายกรัฐมนตรี รองนายกรัฐมนตรี และรัฐมนตรีอีก 9 คน พ้นจากตำแหน่งและสิ้นสุดการปฏิบัติหน้าที่ทั้ง 10 คน จึงทำให้ไม่มีหัวหน้ารัฐบาลในขณะนั้น ฝ่ายทหารจึงประกาศกฎอัยการศึก เพื่อควบคุมสถานการณ์ออกคำสั่งโยกย้ายให้เจ้าหน้าที่ตำรวจพร้อมอาวุธจำนวนหลายพันนาย ออกจากกรุงเทพจนต่อมาวันที่ 22 พฤษภาคม 2557 คณะคสช.ได้เข้าใช้อำนาจการปกครองประเทศแทน
